[pic] | KUMMISSJONI TAL-KOMUNITAJIET EWROPEJ | Brussel 13.6.2007 SEG(2007) 774 DOKUMENT TA’ ĦIDMA MILL-PERSUNAL TAL-KUMMISSJONI Dokument ta' akkumpanjament tal- Proposta għal REGOLAMENT TAL-KUNSILL LI JISTABBILIXXI L-IMPRIŻA KONĠUNTA SEMA NADIF Analiżi ta’ l-effetti ta’ Inizjattiva Teknoloġika Konġunta (JTI) fil-qasam ta’ l-AERONAWTIKA u t-TRASPORT BL-AJRU TAQSIRA TAL-VALUTAZZJONI TA’ L-IMPATT {KUMM(2007) 315 finali}{SEG(2007) 773} 1. L-ISFOND Dan id-dokument jippreżenta l-analiżi ta’ l-impatt ta’ l-Inizjattiva Teknoloġika Konġunta “Sema Nadif” (Sema Nadif). Is-Seba’ Programm Kwadru tar-Riċerka (FP7; 2007-2013)[1] jintroduċi l-kunċett ta’ Inizjattivi Teknoloġiċi Konġunti (JTI) bħala rispons għall-ħtiġijiet ta’ l-industrija u tal-partijiet l-oħra interessati. Il-JTIs huma mfassla bħala sħubijiet pubbliċi-privati (PPP). Permezz tal-JTIs, il-Komunità se toffri qafas legali u organizzattiv li jippermetti li jinġemgħu flimkien irriżorsi tal-partijiet kollha interessati fl-R&D f’qasam speċifiku mis-settur pubbliku u dak privat. Il-JTIs għandhom isegwu attivitajiet li huma ta’ interess[2] komuni Ewropew u b’hekk jikkontribwixxu biex jinkiseb l-għan tal-kompetittività ta’ Liżbona u jintlaħqu l-miri ta’ Barċellona għan-nefqa fir-riċerka[3]. L-Aeronawtika u t-Trasport bl-Ajru ġie identifikat mill-Kummissjoni bħala wieħed mill-oqsma biex titwaqqaf JTI[4]. Il-mira prinċipali tagħha hija li tagħmel progress sinifikanti lejn il-Kunċetti ta’ Miri f’Livell Għoli stabbiliti mill- ACARE , u tikkonkludi li bidliet teknoloġiċi gradwali huma meħtieġa biex jintlaħqu l-miri sa l-2020 li l-emissjonijiet tas-CO2 jitnaqqsu b’50%, l-NOx bi 80%, il-ħoss estern perċepit bin-nofs, u jitnaqqas l-impatt ambjentali taċ-ċiklu tal-ħajja ta’ l-inġenji ta’ l-ajru u ta’ prodotti relatati[5] . KWISTJONIJIET PROċEDURALI U KONSULTAZZJONI MAL-PARTIJIET INTERESSATI Il-valutazzjoni ta’ l-impatt ta’ Sema Nadif hija bbażata fuq żewġ dokumenti, u proposti oħra ngħataw permezz ta’ żewġ udjenzi li eżaminaw l-istat ta’ preparazzjoni tad-dokumentazzjoni tal-Valutazzjoni ta’ l-Impatt. L-ewwel dokument, “Rapport dwar l-Eżerċizzju ta’ Valutazzjoni fuq il-Proposta Finali “Sema Nadif” tħejja minn grupp ta’ esperti indipendenti nnominat mill-Istati Nazzjonali (NS). Ir-rapport tagħhom iffoka fuq is-sitwazzjoni tas-suq ta’ l-Aeronawtika Ewropea, il-miri ta’ Sema Nadif, l-għażliet ta’ politika u l-analiżi ta’ l-impatt soċjoekonomiku. It-tieni dokument, intitolat “Sema Nadif, Inizjattiva Teknoloġika Konġunta għall-Aeronawtika u t-Trasport bl-Ajru – Sommarju Eżekuttiv”, tħejja mill-membri fundaturi industrijali bħala risposta għal talba tal-Kummissjoni biex juru l-istat ta’ preparazzjoni taċ-“Ċwievet għas-Suċċess” (in-Nuqqas tas-Suq, l-Addizzjonalità, il-Governanza u r-Rwol ta’ l-Istati Membri). Il-proposta u b’mod partikolari l-aspetti tal-governanza, adottaw proposti mill-Istati Nazzjonali f’numru ta’ laqgħat ta’ ħidma organizzati mill-Kummissjoni. L-istruttura ta’ governanza proposta għandha l-appoġġ kemm tal-partijiet interessati ta’ l-industrija u kemm ta’ l-NS. 2. IN-NUQQAS TAS-SUQ JIġġUSTIFIKA L-INTERVENT FINANZJARJU TAL-KOMUNITÀ Is-settur ta’ l-aeronawtika huwa ffaċċjat bi sfidi importanti fis-seklu 21: l-industrija qed tiffaċċja n- neċessità li tnaqqas il-kontribuzzjoni tagħha għat-tibdil fil-klima u għall-emissjonijiet u l-ħoss madwar l-ajruporti . L-industrija ta’ l-aeronawtika ta’ l-UE hija ffaċċjata b’kompetizzjoni internazzjonali qawwija . Fl-20 ta’ Diċembru 2006, il-Gvern ta’ l-Istati Uniti ħareġ Ordni Eżekuttiva li tistabbilixxi l-ewwel Politika tar-Riċerka u l-Iżvilupp fl-Aeronawtika ta’ l-Istati Uniti, bl-iskop li tavvanza l-pożizzjoni teknoloġika primarja ta’ l-Istati Uniti fl-aeronawtika. L-intervent finanzjarju pubbliku huwa ġustifikat mill-ħtieġa li jiġu indirizzati s-sorsi differenti ta’ nuqqasijiet tas-suq li jiskoraġġixxu r-riċerka fl-aeronawtika dwar it-tnaqqis fil-konsum tal-fjuwil, l-emissjonijiet u l-ħoss ta’ l-inġenji ta’ l-ajru tal-futur. Fil-każ tar-riċerka fl-Aeronawtika, in-nuqqas tas-suq[6] li ma jippermettix l-aħjar żvilupp possibbli tal-qasam teknoloġiku jieħu varjetà ta’ forom : 1) Hemm livell ogħla ta’ riskju, u perjodu itwal qabel ir-riżultati tal-proġett juru rendiment pożittiv fuq l-investiment , milli huwa aċċettabli għall-industrija jew għall-komunità finanzjarja. 2) Il-bidliet gradwali meħtieġa biex tiġi implimentata l-ACARE SRA-2 biex it-Trasport bl-Ajru jirrispetta aktar l-ambjent jistgħu jinkisbu b’mod effettiv biss b’mod koordinat bl-użu ta’ approċċ multidixxiplinarju innovattiv u integrat. 3) Hemm esterjorizzamenti sinifikanti, konnessi kemm ma’ l-investiment fl-R&D ta’ l-aeronawtika u kemm ma’ l-impatt ta’ l-avjazzjoni fuq it-tibdil fil-klima. L-esterjorizzament pożittiv huwa ġġenerat mill-investiment fl-R&D ta’ l-Aeronawtika. Id-ditta innovattiva ma tapproprijax għal kollox il-benefiċċji ta’ l-investiment tagħha fl-R&D minħabba t-tixtrid mhux volontarju ta’ għarfien b’diversi modi, billi r-rendiment soċjali fuq l-investiment fl-R&D huwa ogħla mir-rata ta’ rendiment privata. Id-differenza bejn ir-rata ta’ rendiment soċjali u dik privata fuq l-investiment fl-R&D hija partikolarment wiesgħa fil-każ ta’ l-aeronawtika . L-esterjorizzament negattiv huwa assoċjat ma’ l-avjazzjoni ċivili: l-ispejjeż ambjentali kollha għas-soċjetà ma jitħallsux mill-operaturi jew mill-manifatturi. Dan jirriżulta f’investiment li mhux l-aħjar possibbli f’teknoloġiji ġodda ta’ benefiċċju għall-ambjent, u fl-implimentazzjoni tagħhom. 3. L-GħANIJIET TA’ SEMA NADIF L-għan prinċipali hu li jiġi aċċellerat l-iżvilupp mill-UE ta’ teknoloġiji tat-Trasport bl-Ajru nadif biex jiġu implimentati mill-aktar fis possibbli [7] li se jikkontribwixxu biex jinkisbu l-prijoritajiet strateġiċi ambjentali[8] Ewropej u soċjali, flimkien ma’ tkabbir ekonomiku sostenibbli. Speċifikament: l-implimentazzjoni ta’ programm fuq skala kbira li jippromwovi l- R&D fl-aeronawtika prekompetittiv ta’ l-UE, biex jippermetti l-avvanzi teknoloġiċi kbar meħtieġa biex sa l-2020 jitnaqqsu b’mod sinifikanti l-emissjonijiet ta’ CO 2 u NO x u l-ħoss, u l-impatt ambjentali taċ-ċiklu tal-ħajja tal-prodotti. Dik il-politika għandha timmassimizza l-effiċjenza ta’ l-isforzi tar-riċerka fl-aeronawtika ta’ l-UE billi tisfrutta l-ekonomiji ta’ skala u l-ambitu ta’ l-R&D u żżid il-kapaċità ta’ l-industrija li tisfrutta b'mod rapidu l-bidliet gradwali potenzjali fit-tekonoloġiji tat-Trasport bl-Ajru nadif. 3.1.1. Il-konsistenza ma’ politiki oħra ta’ l-UE L-istimolu ta’ l-R&D fl-aeronawtika jikkomplementa miżuri bħall-proposta biex l-avjazzjoni tiġi nkluża fl- Iskema ta’ l-Iskambju ta’ l-Emissjonijiet (ETS) ta’ l-UE. Dan sostnut mill-Valutazzjoni ta' l-Impatt ta' l-ETS[9]. 4. GħAżLIET TA’ POLITIKA ALTERNATTIVI L-għażliet segwenti ġew eżaminati: - L-ebda azzjoni mill-UE - Intervent tat-tip EUREKA - Azzjoni ta’ l-UE ta’ l-FP biss (l-użu ta’ strumenti tradizzjonali ta’ Riċerka Kollaborattiva) - Il-JTI Sema Nadif 4.1.1. L-ebda azzjoni mill-UE (jiġifieri, l-ebda intervent fil-livell nazzjonali jew ta’ l-UE) Din l-għażla ġiet miċħuda billi mhux possibbli li wieħed joqgħod biss fuq il-mekkaniżmi tas-suq biex jinkisbu l-innovazzjonijiet kbar meħtieġa biex l-inġenji ta’ l-ajru jirrispettaw aktar l-ambjent. 4.1.2. L-approċċ tat-tip EUREKA Din l-għażla ġiet meqjusa li mhix adattata: ma tippermettix il-baġit meħtieġ biex jingħelbu r-riskji kbar li jiskoraġġixxu l-investiment privat fl-iżvilupp ta’ teknoloġija ta’ l-inġenji ta’ l-ajru li tirrispetta l-ambjent. Barra dan, EUREKA hija programm intergovernattiv u għalhekk mhix adattata biex taċċellera l-iżvilupp u l-introduzzjoni ta’ teknoloġiji tat-trasport bl-ajru li jirrispettaw l-ambjent. 4.1.3. Azzjoni ta’ l-UE ta’ l-FP biss Filwaqt li huma l-aktar effettivi biex jistimulaw ir-riċerka bażika u l-validazzjoni fil- livell ta’ (sotto-)sistema , l-Istrumenti tradizzjonali tar-Riċerka Kollaborattiva huma klassifikati bħala li mhumiex l-aħjar possibbli biex jaċċelleraw l-iżvilupp ta’ teknoloġiji tat-Trasport bl-Ajru nadif fl-UE għal applikazzjoni kmieni kemm jista’ jkun, billi teħtieġ id-dimostrazzjoni ta’ teknoloġiji b’sistemi sħaħ. Anki jekk kellu jitqassam baġit fuq skala kbira, bejn proġetti differenti ta’ Riċerka Kollaborattiva fuq l-istess orizzont, il-mira li jiġu żviluppati teknoloġiji biex sa l-2020 jitnaqqsu l-emissjonijiet tas-CO2, il-ħoss u l-NO x b’mod sinifikanti ma tintlaħaqx. 4.1.4. L-Inizjattiva Teknoloġika Konġunta Sema Nadif (JTI) Sema Nadif hija JTI li timmira li tħaffef l-iżvilupp u l-introduzzjoni ta’ bidliet teknoloġiċi kbar biex jitjieb b’mod sostanzjali l-impatt fuq l-ambjent ta’ l-inġenji ta’ l-ajru tal-ġenerazzjoni l-ġdida, inġenji ta’ l-ajru li jaħdmu bl-iskrejjen, u l-apparat assoċjat magħhom. Hija artikolata madwar 6 Dimostraturi tat-Teknoloġija Integrata (ITDs). Hemm tlett ITDs (Inġenji ta’ l-Ajru bil-ġwienaħ fissi; Inġenji ta’ l-Ajru Reġjonali; Inġenji ta’ l-Ajru li jaħdmu bl-iskrejjen) u żewġ ITDs (Magni u Sistemi) ta’ appoġġ li se jipprovdu proposti lill-ITDs tal-vetturi. ITD ta’ l-Eko-Disinn se tagħti aktar appoġġ lill-ITDs l-oħra f’termini ta’ ċiklu tal-ħajja ta’ materjal biex dan jirrispetta aktar l-ambjent. L-ITDs kollha se jiżviluppaw dimostraturi fuq skala sħiħa bħala riżultati tanġibbli. L-istruttura korporattiva ta’ “Sema Nadif” hija Impriża Konġunta (JU), li se tkun entità ġuridika maħluqa bħala korp tal-Komunità skond l-artikolu 171 tat-Trattat KE. Sema Nadif mistennija li sa l-2020 tnaqqas l-emissjonijiet tas-CO2 ta’ l-inġenji ta’ l-ajru b’20%-40%, l-NO x b’60% u l-ħoss b’10db sa 20db. Għandha baġit totali ta’ €1.6 biljun fuq perjodu ta’ seba’ snin. Il-programm se jistimula investiment addizzjonali fl-R&D ta’ €800 miljun mill-industrija, li jirrapreżenta 50% tal-baġit ta’ Sema Nadif. 5. ANALIżI TA’ L-IMPATT TA’ SEMA NADIF Sema Nadif se jkollha impatt sinifikanti f’ħafna oqsma. Se tnaqqas l-impatt ambjentali ta’ l-avjazzjoni fuq livell globali. Iż-żjieda fl-effiċjenza ttejjeb l-iżvilupp tas-suq . Il-ħolqien ta’ l-impjiegi jkun ta’ benefiċċju għall-ekonomija ta’ l-UE. Is-sodisfazzjon tal-passiġġieri jiżdied u r-rata tal-mobbiltà tkun ogħla. Il-bidliet gradwali fit-teknoloġija u fl-eżekuzzjoni ambjentali joffru l-potenzjal biex jiġu indirizzati problemi ambjentali waqt li jżommu u jagħtu spinta lill-kompetittività ta’ l-industrija Ewropea. Il-biċċa l-kbira tal- benefiċċji ambjentali jinkisbu permezz tat-tnaqqis fil-ħruq ta’ fjuwils u b’hekk jingħaqdu l-benefiċċji u l-effiċjenza ambjentali. L-impenn ta’ l-industrija huwa għoli ħafna f’termini ta’ riżorsi investiti u dan se jiggarantixxi l-isfruttament tar-riżultati tar-riċerka. Ġenerazzjonijiet ġodda ta’ inġenji ta’ l-ajru bi struttura wiesgħa u dejqa, inġenji ta’ l-ajru reġjonali, u inġenji ta’ l-ajru li jaħdmu bl-iskrejjen huwa ppjanat li jibbenefikaw mill-avvanzi teknoloġiċi ta’ Sema Nadif. Għalkemm Sema Nadif hija programm favur l-ambjent, il-benefiċċji ekonomiċi waħedhom jistgħu jiġġustifikaw l-investiment sinifikanti ta’ fondi pubbliċi . Iċ-ċiklu tal-ħajja ta’ flotta ta’ inġenji ta’ l-ajru hija ta’ madwar 20-25 sena. Sa l-2010 madwar terz ta’ l-inġenji ta’ l-ajru se jilħqu t-tul ta’ ħajja mmirat u għalhekk se jkun hemm ħtieġa urġenti biex jinbidlu. Inġenji ta’ l-ajru bi struttura dejqa għandhom sehem ta’ 60% fis-segment ta’ l-inġenji ta’ l-ajru. Huwa kruċjali li prodott ġdid bi struttura dejqa, li jisfrutta l-iżvilupp ta’ teknoloġija ġdida li tagħmilha possibbli li jsiru bidliet gradwali fil-protezzjoni ta’ l-ambjent, jitlesta għall-proċess ta’ bdil tal-flotta. Inġenji ta’ l-ajru aktar effiċjenti se jgħinu lil-linji ta’ l-ajru biex inaqqsu l-ispejjeż operattivi tagħhom u b’hekk itejjbu l-kummerċ u t-turiżmu. Il-potenzjal ta’ l-innovazzjoni u tar-riċerka ta’ l-Ewropa se jissaħħaħ billi proġett bħal Sema Nadif ser jgħaqqad flimkien il-parteċipanti kollha rilevanti ta’ l-industrija u jiġġenera effett ta’ tixrid fuq inizjattivi oħra, kif ukoll f’industriji oħra. L-istimi dwar il-valur miżjud u l-addizzjonalità ekonomika fl-Ewropa nħarġu kemm minn previżjonijiet tas-suq ta’ livell għoli u kemm minn informazzjoni provduta minn kumpaniji individwali, li kienet ivverifikata mill-Oxford Economic Forecasting (OEF). Figuri totali huma integrati fuq 20 sena (2010-2030) għall-R&D, u perjodu ieħor ta’ 20 sena bbilanċjat b’5 snin (2015-2035) għall-impatt tas-suq. Il-valur totali miżjud lill-UE fil-perjodu 2010-2035 assoċjat ma’ Sema Nadif huwa t-total ta’ valur miżjud ta’ l-industrija, dirett u indirett, (€350 biljun) u t-tixrid (€450 biljun), li jammontaw flimkien għal €800 Biljun . 5.1.1. L-Impatti Soċjali ta’ Sema Nadif Kwalunkwe impatt pożittiv fuq l-ambjent għandu effett pożittiv fuq is-saħħa pubblika . Iż-żjieda fl-effiċjenza operattiva tal-linji ta’ l-ajru se jkollha impatt soċjali kbir permezz ta’ żjieda fil-mobbiltà . L-effett pożittiv fuq l-impjiegi se jikkontribwixxi wkoll għat-titjib fl-istandard ta’ l-għixien. L-investiment fir-riċerka għandu rendiment soċjali għoli permezz ta’ tixrid f’industriji oħra u jiġġenera titjib fil-kwalità tal-ħajja taċ-ċittadini Ewropej. It-tnaqqis ta’ l-ispiża soċjali ta’ l-emissjonijiet twassal għal benefiċċju soċjali. F’termini ta’ CO2, Sema Nadif tista’ tirriżulta f’titjib ġenerali ta’ 30%. L-istimi juru li Sema Nadif tista’ tnaqqas il-kwantità ta’ karbonju bejn 2 u 3 biljun tunnellata metriċi. L-ispiża soċjali li tiġi ffrankata hija diversi mijiet ta’ biljuni ta’ euro[10]. 5.1.2. L-addizzjonalità ta’ Sema Nadif Sema Nadif mistennija jkollha impatt kbir f’termini ta’ “addizzjonalità” fil-livell ta’ Komunità. L-Industrija Aeronawtika Ewropea se tinvesti €800 miljun oħra fl-R&D biex jitnaqqas l-impatt ambjentali ta’ l-avjazzjoni. Programm ta’ l-UE fuq skala kbira u għal tul ta’ żmien li jipprovdi dimostraturi (jiġifieri, livell għoli ta’ preparazzjoni fit-teknoloġija) se jinfluwenza l-kobor ta’ l-investimenti privati fl-R&D fi programmi ta’ żvilupp ta’ prodotti. Il-valur ta’ R&D finanzjat mill-industrija, imwettaq fl-UE bejn l-2010 u l-2030 fl-iżvilupp ta’ prodotti ġodda li jinkorporaw teknoloġiji ta’ Sema Nadif huwa mistenni li jkun madwar €100 biljun. Sema Nadif sejra wkoll tistimula u tallinja l-programmi ta’ gvernijiet nazzjonali dwar ir-riċerka aeronawtika li tindirizza problemi ambjentali. In-natura ċiklika tas-settur timplika li l-linja ta’ bażi għall-valutazzjoni ta’ l-impatt ta’ Sema Nadif tvarja sostanzjalment minn sena għal sena, filwaqt li programm ta’ l-R&D li jiffoka fuq it-teknoloġija ta’ l-innovazzjoni għandu karattru intrinsikament aktar stabbli. Fl-aħħarnett, l-addizzjonalità tista’ tiġi mkejjla wkoll f’termini tal-kontribuzzjoni diretta mat-total ta’ “Valur Miżjud” lill-UE mill-iżvilupp u l-isfruttament ta’ teknoloġiji mgħejuna minn Sema Nadif. Il-kontribuzzjoni diretta minn Sema Nadif hija stmata li tilħaq madwar € 160 biljun, imqabbla ma’ fondi pubbliċi ta’ € 800 miljun li se jiġu investiti fil-programm. 5.1.3. Ir-riskji assoċjati ma’ Sema Nadif Diversi xenarji ġew meqjusa: - Li ITDs individwali ma jilħqux il-miri tagħhom kompletament: għalkemm dan ma jistax jiġi eskluż, il-miri stabbiliti jista’ wkoll jirriżulta li jinqabżu billi l-irbit bejn id-diversi ITDs iżid ir-robustezza ġenerali ta’ Sema Nadif. - Li tonqos li tilħaq il-miri tagħha: l-irbit bejn l-ITDs huwa garanzija ta’ suċċess. - Il-falliment ta’ konsorzju ta’ JTI (jiġifieri, bl-irtirar ta’ sħab ewlenin): minħabba l-livell għoli ta’ impenn diġa avvanzat minn kull wieħed mill-Mexxejja ta’ l-ITDs, din is-sitwazzjoni mhux probabbli li tinqala’. Il-kumpaniji kollha involuti se jippruvaw jisfruttaw l-investiment tagħhom malajr u b’mod effiċjenti. Madankollu, hemm appoġġ permezz tal-fatt li kull ITD hija mmexxija b’mod konġunt minn żewġ membri. B’mod ġenerali, huwa meqjus li l-mekkaniżmi tal-governanza u tal-kontroll intern u estern se jiggarantixxu li azzjonijiet ta’ rkupru jkunu jistgħu jiġu implimentati malajr jekk u meta jkun meħtieġ. 6. IL-MONITORAġġ U L-EVALWAZZJONI L-evalwazzjoni interna tiġi eżegwita permezz ta’ l-istruttura tat-tmexxija ta’ Sema Nadif. Il-Kumitat ta’ Tmexxija ta’ l-ITD jmexxi, jissorvelja, u jevalwa x-xogħol tal-parteċipanti fid-Dimostraturi tat-Teknoloġija Integrata. Dan il-Kumitat jirraporta lid-Direttorat fejn ix-xogħol ta’ l-ITDs jiġi evalwat. Evalwazzjoni strateġika ssir mill-Bord Eżekuttiv magħmul mill-Kummissjoni Ewropea u l-membri industrijali ewlenin ta’ Sema Nadif. Il-Kumitat tal-Programm tat-Trasport u l-Grupp tar-Rappreżentanti ta’ l-Istati Nazzjonali se jkunu iż-żewġ korpi ta’ reviżjoni esterni prinċipali. Ix-xogħol prinċipali ta’ dawn ta’ l-aħħar hu li jissorveljaw il-progress tal-proġett mal-miri oriġinali. L-ACARE ser tiffoka b’mod partikolari fuq il-progress u tikkunsidra l-Aġenda tar-Riċerka Strateġika li l-għanijiet ta’ Sema Nadif huma konformi magħhom. Barra minn hekk, huwa previst li Bord Konsultattiv se jagħti appoġġ lill-JU fil-kwistjonijiet kollha xjentifiċi, tekniċi, maniġerjali u amministrattivi. Dan il-bord se jkun magħmul minn esperti indipendenti inklużi regolaturi. 7. IL-KEJL TAL-PROGRESS Il-valutazzjoni tal- progress tekniku timplika evalwazzjoni dwar sa liema punt il-proġett huwa konformi mal-miri dikjarati tiegħu. Sema Nadif se jkollha dimostraturi fuq skala sħiħa bħala riżultati tanġibbli. L-aktar strument importanti għall-kejl tal-progress huwa l-Evalwatur tat-Teknoloġija, li jiżgura l-koerenza tal-kooperazzjoni teknika fost l-ITDs. Dan se jkejjel ix-xogħol tas-sitt ITDs mal-pjan tal-proġett tekniku u l-mira ta’ l-ACARE, jiżgura l-konsistenza bejn l-attivitajiet ta’ l-ITDs u jippermetti valutazzjoni dettaljata tal-benefiċċji ambjentali. Għanijiet sekondarji tekniċi dettaljati jiġu mkejjla fil-livell tal-Kumitati ta’ Tmexxija ta’ l-ITDs u fid-Direttorat tal-JTI fejn hemm Uffiċjal Responsabbli għal kull wieħed mis-sitt ITDs. Ir-riżultati ta’ analiżi tal-progress ta’ livell ogħla jiġu evalwati fil-livell tal-Bord Eżekuttiv; dawn jiġu maqsuma mal-korpi ta’ evalwazzjoni esterni permezz tal-Kummissjoni Ewropea. Il- monitoraġġ maniġerjali jiġi eżegwit mill-korpi tat-tmexxija ta’ Sema Nadif: il-Kumitati tat-Tmexxija ta’ l-ITDs, id-Direttorat u l-Bord Eżekuttiv. Dawn il-korpi huma responsabbli wkoll għall-monitoraġġ amministrattiv u maniġerjali tal-proġett billi janalizzaw ir-rapporti mill-gradi l-baxxi tal-maniġment u jkejjlu l-progress mal-pjan dettaljat tal-proġett. Id-Direttur se jkun ir-rappreżentant ġuridiku tal-proġett. Bl-istaff tiegħu, hu/hi se jiġbor/tiġbor l-informazzjoni kollha rilevanti mill-ITDs u jipprepara/tipprepara l-biċċa l-kbira tar-rapporti. Hu/hi tirraporta direttament lill-Bord Eżekuttiv. Il-Grupp ta’ Rappreżentanti ta’ l-Istati Nazzjonali u l-Bord Konsultattiv jistgħu jissorveljaw il-miri finanzjarji u amministrattivi ta’ Sema Nadif b’mod kontinwu. Il-finanzjament miksub mill-Kummissjoni jintefaq skond l-interess pubbliku; dan hu msaħħaħ mid-dritt tal-veto tal-Kummissjoni fuq kwistjonijiet ta’ importanza strateġika. Ir-rappreżentanza ġusta se tiġi żgurata. Il-proċess ta’ Sejħiet għal Proposti huwa ċar u jindika li l-għażla effettiva se tkun trasparenti u sodisfaċenti għall-partijiet kollha interessati. Din tiggarantixxi li kumpaniji li għad mhumiex parti mill-katina ta’ provvista se jkollhom possibiltajiet ugwali jekk ikollhom kapaċitajiet utili għall-proġett. Kontribuzzjonijiet f’oġġetti jiġu valutati bl-applikazzjoni tal-prinċipji segwenti: - L-approċċ ġenerali bbażat fuq il- modus operandi tal-FP7, evalwat fil-livell ta’ reviżjoni. - L-implimentazzjoni ta’ Regoli tar-Regolamenti Finanzjarji bħala linja ta’ gwida. - Il-punti addizzjonali koperti minn Standards Internazzjonali tal-Kontabbiltà. - Il-valutazzjoni ta’ kontribuzzjonijiet skond il-prattiċi tas-soltu tas-sħab fundaturi mill- industrija. - Il-verifika permezz ta’ awditur indipendenti. [1] Deċiżjoni tal-Parlament Ewropew u tal-Kunsill dwar FP7 Nru 1982/2006/KE tat-18 ta’ Diċembru 2006. [2] SEG(88) 1882. [3] {KUMM(2005) 488} Valutazzjoni ta’ l-Impatt “Aktar Investiment fir-Riċerka u l-Innovazzjoni għat-Tkabbir Ekonomiku u l-Impjiegi: Approċċ Komuni” [4] Id-Deċiżjoni tal-Kunsill dwar il-Programm Speċifiku Kooperazzjoni li jimplimenta s-Seba' Programm Kwadru tal-Komunità Ewropea għal attivitajiet ta' riċerka, żvilupp teknoloġiku u dimostrazzjoni (2007-2013); 2006/971/KE, 19 ta’ Dicembru 2006. [5] SRA-2, p. 17. [6] Għad-definizzjoni ta’ nuqqas tas-suq, ara SEG(2005) 800, p. 11. [7] Ara KUMM(2007) 2, p. 2. [8] Il-Parlament Ewropew u l-Kunsill Ewropew fir-rebbiegħa ta’ l-2005 iddikjaraw mill-ġdid l-għan ta’ l-UE li tillimita l-żjieda fit-temperatura globali għal massimu ta’ 2o C (l-objettiv taż-2o). [9] http://ec.europa.eu/environment/climat/pdf/aviation/sec_2006_1684_en.pdf, ara wkoll it-Taqsima 5 ta' KUMM(2005) 35. [10] “Eżami ta’ l-Ispejjeż Soċjali tal-Karbonju – Approċċi Metodoloġiċi għall-Użu ta’ Stimi SCC fil-Valutazzjoni tal-Politika”, Rapport tat-Teknoloġija AEA għad-DEFRA (Gvern Ingliż), Diċembru 2005.